KIRJALLINEN KYSYMYS E-0140/02 esittäjä(t): Salvador Garriga Polledo (PPE-DE) komissiolle. Komission kanta Galileo-satelliittipaikannushankkeeseen.



Virallinen lehti nro 172 E , 18/07/2002 s. 0153 - 0154



KIRJALLINEN KYSYMYS E-0140/02 esittäjä(t): Salvador Garriga Polledo (PPE-DE) komissiolle (1. helmikuuta 2002) Aihe: Komission kanta Galileo-satelliittipaikannushankkeeseen Merenkululle ja kolmannen sukupolven UMTS-tekniikan kehitykselle elintärkeä Galileo-hanke on kohdannut syntymästään saakka EU:ssa ja sen ulkopuolella vakavia ongelmia, jotka vaarantavat sen tulevaisuuden. Äskettäin pidetyssä Laekenin Eurooppa-neuvostossa myönnettiin EU:n liikenneministerineuvostolle valtuudet tehdä viimeistään maaliskuussa 2002 lopullinen päätös 1,1 miljardia euroa maksavasta hankkeen kehitysvaiheen rahoittamisesta. Galileo-hankkeella voi olla huomattava vaikutus sekä yhteisön riippumattomuudelle että elintärkeän merenkulkuverkoston ja kolmannen sukupolven UMTS-tekniikan kehitykselle. Voiko komissio ilmoittaa, missä suhteessa se haluaa yhteisön ja jäsenvaltioiden sitoutuvan tämän merkittävän eurooppalaisen satelliittipaikannusjärjestelmän rahoitukseen? Loyola de Palacion komission puolesta antama vastaus (13. maaliskuuta 2002) Galileo-satelliittipaikannusohjelman kokonaiskustannukset on arvioitu 3,23,4 miljardiksi euroksi. Ohjelma koostuu kolmesta vaiheesta. Kehitys- ja validointivaihe kestää vuodesta 2001 vuoteen 2005. Siihen kuuluu toisaalta satelliittien ja maakomponenttien kehittäminen ja toisaalta järjestelmän validointi kiertoradalla. Vaiheen kustannukset ovat 1,1 miljardia euroa, joista puolet maksaa Euroopan unioni ja puolet Euroopan avaruusjärjestö ESA. Yhteisön talousarviosta Euroopan laajuisten verkkojen budjettikohdasta myönnettävät 550 miljoonaa euroa on jo merkitty nykyisiin yhteisön rahoitusnäkymiin. Edinburghissa 15. marraskuuta 2001 kokoontunut ESAn neuvosto puolestaan teki päätöksen tarkoitukseen suunniteltujen 550 miljoonan euron myöntämisestä. Käyttöönottovaiheeseen sisältyvät satelliittien rakentaminen ja laukaisu sekä maa-asemien koko asentamistyö. Nämä toteutetaan vuosina 20062007. Vaiheen kokonaiskustannuksiksi on arvioitu 22,1 miljardia euroa yksityiset ja julkiset rahoitusosuudet yhteen laskettuina. Komissio esittää tämän vaiheen rahoitusta varten soveltuvat ehdotukset tulevissa rahoitusnäkymissä, jotta Euroopan laajuisiin verkkoihin ja tutkimukseen myönnettävissä määrärahoissa otettaisiin huomioon myös tähän tarkoitukseen tarvittavat varat. Tutkimuksen ja teknologisen kehittämisen kuudennessa puiteohjelmassa avaruusalan tutkimus onkin yksi ensisijaisista aihealueista. Komission ehdotukset tulevat perustumaan julkisen ja yksityisen sektorin rahoituksen käyttöön. Kummankin sektorin osuus määräytyy ehdotusten perusteella, jotka yhteisyrityksen on tehtävä Galileon operaattorin tai operaattorien valintaa varten julkaistavan tarjouskilpailun tulosten mukaisesti. Kuten kaikissa tämänkaltaisissa infrastruktuurihankkeissa, tässä vaiheessa ei vielä ole mahdollista antaa tarkempia numerotietoja. Kaupallinen käyttövaihe alkaa vuonna 2008. Viimeisimmissä tutkimuksissa oletetaan julkisen rahoituksen osuuden vähitellen pienenevän tämän viimeisen vaiheen rahoituksessa vuoteen 2015 asti. On huomattava, että yhteisön rahoitusosuudet käyttövaiheessa ovat itse asiassa operaattorin tarjoamien palvelujen vastine. Vaikutukset julkiseen talousarvioon voitaisiin korvata perimällä maksua tai veroa vastaanottimista. Lyhyesti sanottuna kansallisista talousarvioista ei makseta mitään Galileo-ohjelman eri vaiheiden julkisesta rahoituksesta lukuun ottamatta Euroopan avaruusjärjestön rahoittamaa kehitysvaihetta.